הוועדה לענייני ביקורת המדינה, כנסת 16, פרוטוקול מספר 188, 2005-06-08 08:30

יורי שטרן: אני פותח את הישיבה.

יורי שטרן: היום נדון בבקשה לחוות דעת של מבקר המדינה על כמה וכמה ליקויים מרגיזים מאוד שהתגלו בעבודת משרד החוץ.

יורי שטרן: חלקם פורסמו בהרחבה בחודשים האחרונים.

יורי שטרן: מדובר בפרשיות שבחלקן התחילו לפני זמן רב, וחלקן תולדה של התנהלות בתקופה האחרונה.

יורי שטרן: פנתה אליי חברת הכנסת קולט אביטל, שאני חושב שהיא היחידה מבין חברי הכנסת שיש לה עבר דיפלומטי והתמחות רבת שנים בתחום הזה, בעבודה במשרד החוץ.

יורי שטרן: היא מכירה את הנושא מכל הזוויות.

יורי שטרן: פנו אליי עוד כמה חברי כנסת בנושא, חברי הכנסת אילן שלגי ורן כהן.

יורי שטרן: לכן הגענו כולנו למסקנה שיש מקום לקיים ישיבה בנושא ולבקש ממבקר המדינה להתייחס לעניין, ואולי לקחת את החומר לבדיקה.

יורי שטרן: אני מודה לחברי הכנסת שהעלו את הנושא, וכמו כן אני מודה למנכ"ל משרד החוץ שמקדיש לנו מזמנו.

יורי שטרן: אני מבקש לא להתייחס לסוגיית השגרירות בוושינגטון, כי העניין נחקר כעת.

יורי שטרן: אני לא חושב שיש למישהו מאתנו מספיק חומר בפרשה הספציפית הזאת.

יורי שטרן: לפני שאני אעביר את זכות הדיבור לחברת הכנסת אביטל ולעמיתיי האחרים, אני רוצה לומר מספר מילים.

יורי שטרן: יחסי החוץ של כל מדינה, ושל מדינת ישראל במיוחד, הם משאב אסטרטגי.

יורי שטרן: אנחנו אולי פחות מודעים לכך וחיים במעין בועה, אבל בפועל הביקורת, החנק, ההחרמות והבדידות בתחום יחסי החוץ וההסברה גורמים לנו לנזקים אסטרטגיים כבדים כמו בשדה הקרב.

יורי שטרן: לפעמים זה מחליש אותנו גם צבאית וביטחונית.

יורי שטרן: אני לא מבין את ההגיון שמביא את ממשלת ישראל מדי שנה להביא לקיצוץ נוסף בתקציבי ההסברה או בתקציבי משרד החוץ.

יורי שטרן: ניסיתי מספר פעמים להוביל קמפיין כזה, שימנע קיצוצים נוספים ויגדיל במיוחד את תקציבי ההסברה, כי אני חושב שבמצב ביטחוני מסובך כל מדינה נורמלית צריכה לראות בתקציב שמיועד ליחסי חוץ והסברה תקציב נלווה לתקציב הביטחון, תקציב נלווה לפעילות הביטחונית.

יורי שטרן: זה לא קורה.

יורי שטרן: לצערי, משרד החוץ אצלנו מסורס בהרבה מאוד מובנים.

יורי שטרן: חשובה פה פי כמה מדיניות פרסונלית של מינויים, של קידום אנשים במערכת, כי אנשים טובים יכולים במידת מה - ולפעמים במידה רבה מאוד - לפצות על היעדר המשאבים, כאשר האנשים הלא ראויים יכולים לגרום נזק ששום תקציב הסברה לא יתקן.

יורי שטרן: אנחנו לא במצב שאנחנו יכולים להרשות לעצמנו מינויים לא נכונים.

יורי שטרן: לגבי טעויות וכל מיני מהלכים בירוקרטיים שמחייבים לקדם אדם שנמצא במערכת כך וכך שנים וחייב להתקדם לתפקיד רם יותר, כל מערכת מכירה באחוז הזה של סטייה מהתקן, שהוא תקן פורמלי ולא תקן מבחינת האיכות.

יורי שטרן: אבל אנחנו רואים אנשים שבמשך שנים יש דיווח שהם מזייפים, שהם מנצלים לרעה את תפקידם, שהם מביישים את מדינת ישראל ועוסקים בדברים שהם על גבול הפלילי, אם לא מעבר לגבול, ואנחנו רואים שאנשים מקודמים מהרמות הטכניות והמנהליות - זאת המילה הכי נחמדה שאפשר להשתמש בה - מתפקידים כמו נהג, והם מוקפצים לתפקידים דיפלומטיים, כשהדרך פתוחה לכל אחד.

רן כהן: צריך לומר דיפלומטים בכירים.

יורי שטרן: סיפרה לי חברת הכנסת קולט אביטל, שהיא התחילה כמזכירה והתקדמה, אבל לשם כך היתה במשך שנים במשרד החוץ מערכת של סינון פנימי, של מבחנים, של התקדמות שווה לכולם, לפי אותם הכללים, כשיש אולי עדיפות מסוימת למי שכבר נמצא במערכת.

יורי שטרן: מתגלה שהרבה מאוד אנשים במשך שנים, כולל בראש ובראשונה אנשים שעכשיו מספרים עליהם בעיתונות סיפורים לא נעימים, קודמו ביד חופשית, ללא כל התחשבות בכללים ובנהלים הפנימיים האלה.

יורי שטרן: רק חלק מזה שייך למה שנקרא מינויים פוליטיים ולהתערבות של הדרג הפוליטי, ובמקרים האלה זה לא לגיטימי.

יורי שטרן: במשרד החוץ במיוחד יש מכסה של מינויים פוליטיים, שבדרך כלל מממשים אותה עד תום.

יורי שטרן: היו פה ושם "פאנצ'רים" שמינו אדם מקצועי במקום אדם פוליטי.

יורי שטרן: אגב, להערכתי, במינויים הפוליטיים האלה בדרך כלל ממנים לתפקידי שגרירים אנשים מאוד מאוד ראויים שמכניסים רוח חדשה.

יורי שטרן: אפשר להזכיר את שבח וייס ועמנואל זיסמן.

גדעון סער: שלמה בן-עמי, בנימין נתניהו, משה ארנס.

יורי שטרן: המינויים האלה שמוגדרים כפוליטיים ועוברים מסננת רצינית, חלק גדול מהם הם מינויים מוצלחים.

אהוד יתום: זווילי...

יורי שטרן: מבחינת רשימת המינויים הפוליטיים, חבר הכנסת יתום צודק.

יורי שטרן: אנחנו מדברים על מינויים פוליטיים שלא לפי התקן ועל מינויים שלא סוכמו כמינויים פוליטיים.

יורי שטרן: דוח מבקר המדינה מתייחס לכל הסוגייה של המינויים הפוליטיים, ומעמיד אותה במידה מסוימת במרכז הדוח.

יורי שטרן: כמובן שהתקשורת מתרכזת בקטע הזה מעל לכל.

יורי שטרן: מה שהתגלה זה הרבה יותר מינויים מנהליים, שכביכול היו צריכים לעבור שורה שלמה של מערכות סינון ומיון, לפני שהדברים יוצאים לפועל.

יורי שטרן: אדם בקריירה הדיפלומטית שלו, כמו בקריירה הצבאית, לא יכול לקפוץ מדרגת טוראי לאלוף משנה.

יורי שטרן: קורפוס דיפלומטי זה מושג שלא קיים בשירות הציבורי בשאר המשרדים.

יורי שטרן: זאת עבודה מאוד מיוחדת שדורשת מיומנות.

יורי שטרן: מדינת ישראל היא מיקרוקוסמוס של העולם מבחינת התרבויות והשפות, ולכן היא ידעה להציב אנשים בתפקידי שגרירים בתחילת דרכה שבאו מאותה תרבות, מהאליטה לפעמים, עם השפה הרהוטה ביותר, כי זאת לא סתם היתה שפת אם, אלה היו בני תרבות בארץ מוצאם.

יורי שטרן: המדינה ידעה להגיע להישגים דיפלומטיים כשהיא היתה חלשה, קטנה ומותקפת.

יורי שטרן: אני מכיר מקרוב את המרחב של ברית-המועצות.

יורי שטרן: במדינה שבה כל אזרח חמישי מדבר רוסית, מדינת ישראל מצליחה לאתר אנשים בקורפוס הדיפלומטי שלה, שאין להם מושג לא מהשפה ולא מהתרבות הזאת, ולשלוח אותם בתור שגרירים.

יורי שטרן: זה פשוט דבר מדהים.

יורי שטרן: מעולם לא שמו כמטרה בשנים האחרונות לאתר אנשים, במיוחד לצורך המרחבים האלה.

יורי שטרן: פחות מחצי אחוז מעובדי משרד הפנים הם יוצאי ברית המועצות שהגיעו החל משנת 1970.

יורי שטרן: זאת סתם דוגמה לעיוותים, שהם כעת לא במרכז הדיונים שלנו.

יורי שטרן: אבל ההתייחסות למיומנויות שהשגריר צריך להביא אתו לתפקיד עברה אינפלציה איומה בשנים האחרונות, וכתוצאה מכך אנחנו ערים לפנצ'רים בלתי נסלחים בתחום הזה.

יורי שטרן: לכן התכנסנו פה היום, והגיעו חברי הכנסת רבים.

יורי שטרן: חלק הגיעו אולי כדי להעביר ביקורת וחלק הגיעו כדי לעמוד על המשמר.

יורי שטרן: אנחנו משלמים כל כך ביוקר על שבירת כלים מנהליים מקובלים במערכת של משרד החוץ במדינת ישראל, שלא כדאי לאף אחד להגן על התופעות האלה.

יורי שטרן: אני רוצה להעביר את זכות הדיבור לחברת הכנסת קולט אביטל, שהציעה להעלות את הנושא לדיון.

קולט אביטל: תודה רבה, אדוני היושב ראש.

קולט אביטל: בצורה מאוד מוזרה, אני מזדהה עם חלק גדול מהדברים שאמרת, אדוני היושב ראש.

קולט אביטל: אני רוצה לפתוח בשתי הערות, שאני חושבת שתופענה בפרוטוקול.

קולט אביטל: אנחנו באים לדון היום באי-סדרים במשרד החוץ, אבל חשוב לי לציין שבמשרד החוץ מאגר גדול, טוב ומצוין של אנשים שגויסו כשורה ועברו את כל המסננת של מבחנים קשים והוכשרו, והם באמת נותנים כבוד למדינת ישראל.

קולט אביטל: לכן חשוב היום להגיד שלא אלה הם האנשים שעומדים לדיון, אלא האנשים שבגלל אי-הסדרים שקיימים היום עושים להם עוול, וכן אני חושבת שכל מה שקורה, גורם להם לדמורליזציה.

קולט אביטל: שנית, כל מה שאני אומר היום ייאמר לא מתוך רצון לנגח, אלא מתוך רצון להביא לידי איזשהו תיקון.

קולט אביטל: אני רוצה להעלות שלושה מכלולים.

קולט אביטל: מינויים פוליטיים, היו טובים והיו רעים.

קולט אביטל: כל שרי החוץ מינו מינויים פוליטיים, היו כאלה שהביאו לנו כבוד, ושמענו את שמותיהם פה.

גדעון סער: לא אמרנו את כולם, אבא אבן, חיים הרצוג, הדיפלומטיים הכי טובים היו בדרך כלל המינויים הפוליטיים.

קולט אביטל: היו אנשים טובים וראויים שמונו מחוץ למערכת, והם הביאו לנו כבוד, ואין לי שום טענות.

קולט אביטל: אני אישית לא אוהבת מינויים פוליטיים, אבל זאת השיטה, זה ההסכם בין הנהלת המשרד לבין עובדי המשרד, וכך זה ימשיך להיות.

קולט אביטל: אני באה היום להתקומם נגד מינויים פוליטיים, שעל חלק מהם אני הזהרתי, שאינם מביאים כבוד, ושבסופו של דבר מסבכים את מדינת ישראל.

גדעון סער: אינם מתבצעים על ידי שר ממפלגת העבודה.

יורי שטרן: אני הבנתי שאתה באת להשתתף בדיון, לא לקרוא קריאות ביניים.

גדעון סער: אמרתי רק ארבע מילים, מינויים פוליטיים שאינם מתבצעים על-ידי שר ממפלגת העבודה.

קולט אביטל: גם מינויים פוליטיים שהתבצעו בעבר על ידי שר ממפלגת העבודה, אותם ביקרתי, ראה פרשת סנדו מזור.

קולט אביטל: אני, לפחות בשנים האחרונות, הזהרתי מפני כמה מינויים, למשל השגריר בהונגריה.

קולט אביטל: הזהרתי שהאיש עשוי להסתבך.

קולט אביטל: היום אני מבינה, כך שמעתי ברדיו והדבר לא הוכחש, שיש איזשהו דוח פנימי, שאולי נרצה לשמוע עליו, על התנהלות בלתי ראויה.

קולט אביטל: לגבי פרשת המינוי לגרוזיה, שממשלת גרוזיה לא רצתה אותו, והיום אני באה להתריע - כי הדבר עוד לא יצא לפועל - על המינוי של ה-concal במיאמי.

קולט אביטל: מדובר באיש שהוחזרו בבושת פנים משיקגו בזמן השר דוד לוי, איש שנכתב עליו דוח שנמצא לפניי, איש שכל העיתונות התעסקה בו לפני כמה שנים.

קולט אביטל: אותו איש שגרם לכל הדעות נזקים רבים למדינת ישראל בשיקגו - והיו על זה דיווחים גם ב"מעריב" וגם ב"ידיעות אחרונות", ואני אשמח להעמיד דוח לרשות מבקר המדינה - ממנים אותו היום לשיקגו.

קולט אביטל: אני באה להתריע, הדבר לא ראוי, ואני באה לשאול האם בנציבות שירות המדינה העמידו לרשות הנציב או לרשות השר למטרה הזאת את אותו הדוח, את אותם הדיווחים או את אותה הדרך בה פוטר האיש ממשרד החוץ וגם קיבל פיצויים כי פיטרו אותו מוקדם מדי.

יורי שטרן: היתה לנו אתמול ממש התמודדות עם נציבות שירות המדינה.

יורי שטרן: האם בסופו של דבר היא שלחה את הנציג שלה?

חנה פריידין: לא.

יורי שטרן: לא יאומן.

גדעון סער: הם עסוקים בלהגיע לישיבות שדנות בחקיקה ולבקר תהליכי חקיקה, אז אין להם זמן לדברים אחרים.

גדעון סער: ..

קולט אביטל: לגבי מכלול שני שאליו אתה התייחסת, אני חושבת שהיו קריטריונים רציניים בעבר למינויים של אנשים למשרות פנימיות, או בתוך שירות החוץ.

קולט אביטל: הקריטריונים האלה לא קיימים היום, הם פרוצים ונפרצו.

קולט אביטל: יש שורה מאוד גדולה של מינויים פוליטיים בתוך משרד החוץ.

קולט אביטל: מבטלים משרות מתוך חיסכון של נספחי תרבות ברומא ובלונדון, מייד אחרי זה מצניחים את מקורבי השר כעובדים מקומיים באותן הנציגויות, אנשים שלא עברו הכשרה, אנשים שאין להם קשר כלשהו עם הנושא והתרבות, וזה בניגוד להמלצות שהיו של המפקח הכללי על שירות החוץ.

קולט אביטל: לגבי דוגמאות אחרות, אנחנו לא דנים בתפקוד השגרירות בוושינגטון, אבל אני רק מזכירה את מינויים של שני אנשים: אחד בתור נהג, שהוא בנה של גברת מכובדת שהיא מאוד בכירה בנציבות שירות המדינה, והשני של ידידו הטוב והקרוב כספרן, כשאין תפקיד של ספרן בוושינגטון.

קולט אביטל: מינויים פוליטיים פנימיים מתוך איזשהו רצון להטיב עם אנשינו, דבר שמביא לאי-סדרים ולדמורליזציה בשירות החוץ.

קולט אביטל: לגבי מינויים של אנשים ללא הכשרה, אני לא מתנגדת חלילה לקידומם של אנשים מוכשרים, אבל אנשים שאינם יודעים שפה, אנשים שבחיים שלהם לא שירתו בתפקיד מדיני, מוקפצים ישר מתפקיד של קצין מנהלה בלי ניסיון, בלי ידע איך מנהלים שיחה דיפלומטית, בלי ידע מדיני כלשהו, לתפקיד של ראש נציגות, הדבר הזה מביא לנו נזק.

קולט אביטל: אנחנו נתקלנו לאחרונה, לצערי הרב, בשורה ארוכה של אי-סדרים מנהליים של קציני מנהלה, בין אם זה בהאג, בין אם זה אחיו באתיופיה, כפי שהוזכר בעיתונות, ובין אם זה במיאמי.

יורי שטרן: האם זה מקובל בשירות הציבורי ששני אחים עובדים באותו משרד?

קולט אביטל: אינני יודעת, וזאת לא הסוגייה.

קולט אביטל: אין שום סיבה שאנשים שהם אחים ושניהם מוכשרים ועוברים את המבחנים לא ייכנסו לאותו המשרד, אני לא רואה בזה פגם.

קולט אביטל: אבל אני רואה בזה פגם שאנשים שהלוך וחזור מעדו, שעליהם אנחנו ידענו מראש שהם עשויים ועלולים למעוד, אנשים שאנחנו יודעים בדיוק מה היה איתם בעבר, נשלחים לתפקידים שקשורות בהם הטבות כספיות כאלה ואחרות, או שיכולים או עלולים לנצל את מעמדם במקום.

קולט אביטל: היו הרבה מקרים בעבר של קציני מנהלה, שקיבלו פה ושם שלמונים והתעשרו, היו מקרים כאלה, אבל בסך הכל אני שואלת - איפה הביקורת?

קולט אביטל: אם אנחנו יודעים שאנשים כאלה יוצאים לתפקיד, איך לא בדקנו אותם?

קולט אביטל: איך הביקורת לא עקבה אחריהם?

קולט אביטל: איך אנחנו נותנים להם להמשיך למעוד, ואיך תפוח רקוב אחד יכול להשליך על כל המערכת?

קולט אביטל: האם אדם כזה, שהוא קצין מנהלה, יש לו יכולת לבקר את ראש הנציגות?

קולט אביטל: מי הוא האיש שמבקר את אותו אדם, שיכול לקבל למשל כמה אחוזים מאיזשהו ספק, ואנחנו לא יודעים על זה?

קולט אביטל: שיכול למשל למכור דרכונים?

קולט אביטל: איך אפשר למכור 150 דרכונים בלי שהמערכת תדע על כך?

קולט אביטל: הרי על כל דרכון ודרכון מדווחים למשרד הפנים ולמשרד החוץ.

קולט אביטל: האם משרד החוץ לא יורה לעצמו ברגל?

רן כהן: אדוני היושב-ראש, אדוני המנכ"ל, אני מצטרף כמעט לכל דברי הפתיחה של היושב ראש על חשיבות המשרד ועל חשיבות החזית הזאת, אולי גם בגלל שגם אתה וגם אני מעורבים בכל מיני פורומים בינלאומיים, ואנחנו רואים איזו חזית לחימה על מקומה של מדינת ישראל המשרד הזה חייב למלא בהצלחה.

רן כהן: מכאן חשיבות הדיון בנושא הזה.

רן כהן: חבל מאוד שמבקר המדינה לא נוכח כאן, אבל עליו אני לא יכול להתרעם.

רן כהן: על דבר אחד אני כן יכול להתרעם, שנציב שירות המדינה לא כאן.

רן כהן: זאת פשוט הפקרות, שנציב שירות המדינה או מישהו מוסמך מטעמו לא נמצא כאן לדיון, שהוא בלב עבודתו הוא.

רן כהן: נדמה לי שבעניין הזה לא מספיק להתרעם, אלא גם להגיש קובלנה לראש הממשלה על כך שהוא לא מתייצב לדיון כל כך מהותי.

גדעון סער: השר הממונה עליו זה שר האוצר.

רן כהן: הוא יבוא לישיבה הבאה, אז נאמר לו את זה.

רן כהן: אדוני היושב ראש, אני רוצה להקדים ולומר שברור לגמרי שמה שיישמע כאן זה שהיו דברים מעולם, שהיו מינויים פוליטיים, אבל לעולם מה שהיה לא מצדיק השחתה נוספת, ועוד עמוקה יותר.

רן כהן: זה לא טיעון, ולכן צריך לדחות אותו מכל וכל.

רן כהן: גם לא אכנס לכל הסוגייה של מינוי שגרירים במסגרת המכסה של ה-11.

רן כהן: גם לגביהם היה צריך לקבוע קריטריונים, אבל לא זאת הסוגייה.

רן כהן: לדעתי, הסוגייה שצריך לדון בה היא מה נעשה במשרד החוץ עצמו בכל שאר האגפים.

רן כהן: אני אציג כמה דברים, שאולי גם המנכ"ל יוכל לענות עליהם.

רן כהן: קודם כל, איך ייתכן שבמשרד החוץ מונו אנשים ללא מכרז בכלל?

רן כהן: אתן שלוש דוגמאות.

גדעון סער: זה כמו במערכת המשפט.

יורי שטרן: חבר הכנסת גדעון סער, אם אתה רוצה לקבל זכות דיבור, תתאפק.

רן כהן: מינוי המשנה למנכ"ל נסים בן שטרית באוקטובר 2004, ללא מכרז.

רן כהן: מינוי ראש מטה שר החוץ, מר יעקב דיין, שוב בדצמבר 2004.

רן כהן: מינוי היועץ המדיני לשר החוץ, מר עופר בבלי, באפריל 2005, לפני חודשיים, בלי מכרז בכלל.

רן כהן: זה דבר שנראה על פניו מדהים.

יורי שטרן: אבל היועצים במכסה בדרך כלל.

קולט אביטל: יש משרות אמון ויש משרות שהן לא משרות אמון.

רן כהן: אבל קיימנו דיון גם לגבי מינוי היועצים ותחומי משרות האמון, וגם על זה יש דוח קשה מאוד של מבקר המדינה.

יורי שטרן: הנושא של המינויים הפוליטיים בכל המערכת הוא עכשיו במוקד ההתעניינות התקשורתית.

יורי שטרן: לפי הדיווחים, מה שגילינו במשרד החוץ זה הרבה יותר התנהלות לא תקינה בתחום המינויים המנהליים, שהם חלק מהעבודה השוטפת.

רן כהן: אתה צודק, ואני מייד אפילו אעבה את הדברים שלי.

יורי שטרן: לזה מבקר המדינה לא מתייחס והתקשורת גם לא כל כך.

רן כהן: לפני שנתיים החליט שר החוץ בצעד חסר תקדים לעמוד אישית בראש ועדת המינויים הזוטרה במשרד החוץ, דבר שלא היה, כי זאת הפרה מפורשת של תקנון שירות החוץ.

רן כהן: זה דבר מזעזע ששר מחליט לעמוד בראש ועדת מינויים זוטרה בתוך המשרד שלו.

גדעון סער: מה זה זוטרה?

רן כהן: חבר הכנסת גדעון סער, אני מתחייב לא להפריע לך בכל משפט שתגיד.

רן כהן: אני רק מציין ששר החוץ אמר ב"פגוש את העיתונות", שהוא לא מתערב אפילו במינוי עובד מקומי זוטר אחד בשגרירות.

קולט אביטל: נו מילא.

קולט אביטל: ..

רן כהן: אבל הנה אני מביא אחד מול אחד.

רן כהן: אנחנו גם יודעים מה נמצא בדוח מבקר המדינה 55ב' בעניין הזה, שם ביקורת קשה על מעורבותו של יועץ שר החוץ בוועדת המינויים במשרד.

רן כהן: מדוע לא שונה עד היום תקנון משרד החוץ, כדי שיאסור על מעורבות פוליטית במינויים?

רן כהן: תקנון משרד החוץ לא שונה בעניין הזה ולא קבע את הכלל הזה, בשעה שזה כלל אלמנטרי.

יורי שטרן: האם זה משהו ייחודי למשרד החוץ?

רן כהן: זה כלל שקיים במשרדים האחרים, ובמשרד הזה הוא לא קיים.

רן כהן: אני אתן לך אפילו דוגמה.

רן כהן: צוות בין משרדי שבחן את נושא המינויים הפוליטיים במשרד לאיכות הסביבה, אפרופו פרשת צחי הנגבי, קבע לאחרונה שאין מקום למעורבותם של השר ואנשי לשכתו במינוי עובדים, בין אם מדובר במשרות בכירות ובין אם מדובר במשרות זוטרות.

רן כהן: איך הדבר הזה לא מיושם במשרד החוץ, מה שהיה צריך להיות מלכתחילה מיושם?

רן כהן: זה דבר שהוא ממש מפתיע, שלא לדבר על זה שעולה השאלה, מה מתכוון לעשות המשרד עכשיו בסוגייה הזאת.

יורי שטרן: כן, בעקבות הדוח.

רן כהן: מדוע לא קיימים שום קריטריונים למינויים בשירות החוץ?

רן כהן: נהג יכול, עקרונית, להתמנות אפילו לקונסול, או אפילו לשגריר, דבר שהוא ממש מדהים.

יורי שטרן: הוא לפחות יודע לנווט...

רן כהן: האם נכון שעובדים שננזפו בגין התנהגות בלתי הולמת, המשיכו ועדיין ממשיכים לכהן בתפקידי קונסולים או אפילו שגרירים?

רן כהן: אני מדבר על עובדים שננזפו בגין התנהגות בלתי הולמת.

רן כהן: מדוע לא מתכנסת ועדת המינויים?

רן כהן: איך יכול להיות שבחודש יוני עדיין לא מונו עשרות משרות מפתח בחוץ לארץ ובארץ?

רן כהן: אני אתן כמה דוגמאות למשרות שטרם אוישו, וזאת רק רשימה חלקית: ציר בוושינטון, שגריר בלואנדה, שגריר באסמרה, שגריר בקטמנדו, ראש המשלחת בדוחא, נספח תרבות בניו-יורק.

יורי שטרן: אפשר למנות עובד מקומי לשגריר בקטמנדו, יש שם מספיק ישראלים...

רן כהן: בינתיים משרד החוץ קבע שצריך להיות שם שגריר, אבל הוא לא מונה, ועובדה שהאינטרסים של ישראל שם לא באים לידי ביטוי.

קולט אביטל: אולי אין מספיק נהגים.

קולט אביטל: ..

רן כהן: נספח תרבות בניו-יורק, יועץ לנושא כלכלה בקהיר, יועץ מדיני בדלהי, קונסול בבוסטון, קונסול באטלנטה ויועץ לענייני הסברה בלונדון.

רן כהן: אלה תפקידים שצריך למלא.

רן כהן: אני שואל, איך באנרכיה כזאת יכול למלא משרד את תפקידו בתור הנבחרת של מדינת ישראל אל מול העולם.

רן כהן: הרי זה ממש נראה גובל בהפקרות.

יורי שטרן: התגלתה פה עוד תופעה - חברת הכנסת קולט אביטל, לא הזכרת אותה – שמבטלים תקן.

קולט אביטל: כן הזכרתי את הנושא של נספחי תרבות בלונדון.

יורי שטרן: מבטלים תקן, ואחר כך לוקחים עובד מקומי, שפתאום מתברר שהוא קרוב משפחה.

קולט אביטל: או שולחים אותו מהארץ בתנאים מועדפים.

אילן שלגי: שמעתי את דברי קודמיי, את היושב ראש יורי שטרן, את חברת הכנסת קולט אביטל ואת חבר הכנסת רן כהן.

אילן שלגי: הם אמרו דברים מאוד חשובים.

אילן שלגי: אני מסכים עם כל הדברים ועם כל מילה שנאמרה.

אילן שלגי: חלק מהדברים הפתיעו גם אותי, למרות שאני מודיע לכם שבשבועיים האחרונים זורמות אליי אינפורמציות ממשרד החוץ, שגורמות לי להיות ממש המום.

אילן שלגי: אני לא אפתח כאן כל מיני רכילויות שקיבלתי, כי לדעתי זה לא רלוונטי.

אילן שלגי: הדבר המדאיג ביותר, מעבר לדברים החשובים ביותר שנאמרו, זה שיש במשרד החוץ אווירת טרור.

אילן שלגי: אווירת טרור, ואין דבר כזה בשום מקום אחר.

אילן שלגי: אנשים חוששים לפתוח את הפה, אנשים מתלחשים, אנשים במעליות אומרים "פה על תדבר".

אילן שלגי: כששני אנשים עולים במעלית, אומרים "פה אל תדבר".

אילן שלגי: לגבי חלק מהדברים גם פניתי במכתב למבקר המדינה.

אילן שלגי: שמעתי על יצירת תקן של ספרן לנהג, על פי בקשה של נהג אחר שהוא "בנה של", כפי שאמרה כבר חברת הכנסת קולט אביטל.

אילן שלגי: אני שומע על עובדים שהם קרובי משפחה מדרגה ראשונה, שעובדים באותה נציגות, למשל בניו יורק.

אילן שלגי: שלחתי על זה מכתב למשרד מבקר המדינה והעברתי אותו גם ליושב ראש הוועדה, כשמחקתי את השמות מהמכתב.

יולי יואל אדלשטיין: עובדים מקומיים או דיפלומטיים?

אילן שלגי: מדובר על שילוב של דיפלומטים ועובדים מקומיים.

יולי יואל אדלשטיין: האם זה בכל הנציגויות - - -

אילן שלגי: אני לא מדבר על בני זוג, אני מדבר גם על אימא ובת ועל בן הזוג של הבת.

אילן שלגי: אני שומע כעס גדול על כך שלצורך מינויים פוליטיים גם מזיזים אנשי משרד.

יורי שטרן: אולי לא ידעו על רשימת התפקידים שקרא חבר הכנסת רן כהן.

יורי שטרן: ..

אילן שלגי: הרשימה חשובה מאוד.

יורי שטרן: למה להזיז כשיש כל כך הרבה משרות פנויות?

אילן שלגי: אבל אם רוצים מינוי פוליטי להונגריה, אומרים לשגרירה לחזור ארצה, למרות שביתה נמצאת שם בטיפולי סרטן ומתחננת להשאיר אותה עוד שמונה חודשים.

אילן שלגי: אבל מכיוון שיש מינוי פוליטי, אומרים לה "לא, גברתי, תחזרי ארצה".

אילן שלגי: דרך אגב, לפעמים מאריכים לשגריר תפקיד במדינה חשובה, כדי לשמור תפקיד למישהו שרק בעוד שנה יוכל להגיע לשם, עד כדי כך.

אילן שלגי: אני שומע תמיהה רבה על כך שנהג יכול להתמנות לקונסול, אבל אני לא מתפלא, כי אם קונסול לעניינים מנהליים יכול להגיע לתפקיד משנה למנכ"ל בלי שמילא תפקיד מדיני במשך 20 שנה, למה שנהג לא יהיה קונסול?

אילן שלגי: אלה דברים שאומרים לי במשרד החוץ.

אילן שלגי: הדאגה היא משום שקודם כל שירות החוץ זה הפנים שלנו בחוץ לארץ.

אילן שלגי: חלק מחברי הכנסת משתלבים במאמצי שירות המדינה בחוץ לארץ, ואנחנו יודעים עד כמה הדבר חשוב ורגיש.

אילן שלגי: מה שיעשו 10 דיפלומטים מצטיינים יכול להתקלקל ולהינזק על ידי טיפש אחד או מושחת אחד, שמונה בהליך לא תקין ובלי בדיקה מתאימה.

אילן שלגי: אני מצטרף למחאה שנציב שירות המדינה לא הגיע לכאן בעצמו ואפילו לא שלח נציג.

קולט אביטל: יכול להיות שהוא נסע לחוץ לארץ.

יורי שטרן: לא, הוא לא נסע לחוץ לארץ, הוא אמר שהוא לא יכול, אז ביקשתי שהוא ישלח נציג.

אילן שלגי: אני מבקש לדעת בכמה נסיעות לחוץ לארץ מטעם משרד החוץ היה נציב שירות המדינה ובכירים בנציבות שירות המדינה בשנים האחרונות.

יורי שטרן: תגיש על כך שאילתא, כי אני לא חושב שאנחנו נקבל על זה תשובה במקום.

יורי שטרן: תודה לחבר הכנסת שלגי.

יורי שטרן: אנחנו רוצים לשמוע את המנכ"ל, ששינה את לוח הזמנים שלו כדי להגיע לישיבה.

יורי שטרן: לכן אני מבקש לא לחזור על דברים שאמרו לפני כן.

אילן ליבוביץ: אני רוצה לשמוע את מנכ"ל המשרד, כי לא צריך להוסיף עוד דברים.

יולי יואל אדלשטיין: אני מסכים עם כל הדברים שנאמרו.

יולי יואל אדלשטיין: אני רוצה לחדד את הנקודה, שכל הניסיונות לעשות איזשהו קו הפרדה ברור ולומר שהמינויים הפוליטיים כולם הם תת רמה לעומת המינויים המקצועיים, הם ניסיון פסול מלכתחילה, ואני שמח מאוד שאנחנו לא הולכים בכיוון הזה.

יולי יואל אדלשטיין: לכן צריך לבדוק את מכלול הדברים בגלל חשיבות החזית.

יולי יואל אדלשטיין: אני מציע לא לסגור היום את הדיון ולקיים דיון בהמשך עם נציב שירות המדינה או עם בכירים מטעמו, ולראות איך אנחנו מתייחסים לכלל המערכת, כי יש פה דברים לכל כיוון, כולל גם קצת ביקורת על ידידי ועמיתי חבר הכנסת שלגי.

יולי יואל אדלשטיין: לא את כל הרכילויות שמגיעות מעובדי המדינה אנחנו חייבים לאסוף, וגם צריך לזכור שאותו אחד שמדבר במעלית או לא מדבר במעלית עובר בפירוש על התקשי"ר.

יולי יואל אדלשטיין: כשאתה שומע הדלפות מבכירים בשירות המדינה לתקשורת או מחברי כנסת, אתה צריך לזכור שלא כל מעשה שהוא לא במסגרת התקשי"ר, אנחנו צריכים לעודד אוטומטית על מנת לקבל מידע.

יורי שטרן: עלינו באמת להיזהר מלהיות צינור לכל מיני חיסולי חשבונות פנימיים, כי אין לזה סוף.

יולי יואל אדלשטיין: לזה בדיוק התכוונתי.

אהוד יתום: לתפיסתי, הדיון היה מאוד ערכי ומאוד ענייני, כל זמן שחברתי קולט אביטל וחבר הכנסת רן כהן דיברו.

אהוד יתום: אני שמח מאוד שאני מדבר אחרי ידידי הטוב אילן שלגי, והוא באמת ידידי הטוב, ואני אצטט מדבריו.

אהוד יתום: ברגע שאומר אילן שלגי "רכילויות ואווירה של טרור", יש פה כבר צלב על המטרה.

אהוד יתום: מה זה רכילויות ואווירה של טרור?

אילן שלגי: אמרתי שאני לא מביא רכילויות.

אהוד יתום: אנחנו מתווכחים הרבה, אבל הכל באופן תרבותי.

אהוד יתום: שמעתי אותך ורשמתי את הדברים.

אהוד יתום: קל מאוד היום לאיש ציבור לפתוח איזשהו צינור לכל מיני אנשים.

אהוד יתום: אני גם הייתי בארגונים, ובארגונים רבים, ושמעתי מאנשים שלא טוב להם, שפעם אחת במשך 20 שנה אמרו להם לא.

אהוד יתום: יכולים היו לומר להם כן ועוד פעם כן ולתת להם ולהעניק להם ולצ'פר אותם.

אהוד יתום: פעם אחת אמרו להם לא, ולמה?

אהוד יתום: כי היה מועמד יותר טוב או מתמודד אחר, והמילה הזאת בעברית "לא" הפכה לחרב עם סכין מאוד מאוד חדה.

אהוד יתום: רבותיי, חברתי קולט אביטל צודקת ואתה אדוני צודק וגם חבר הכנסת רן כהן צודק, אבל בואו לא נתחיל בציד מכשפות במשרד החוץ שעושה עבודה נפלאה.

קולט אביטל: אבל צריך לנקות את האורוות, לפי דעתך?

אהוד יתום: בכל מקום ועניין, תאמיני לי שגם בכנסת צריך לנקות את האורוות.

אהוד יתום: גם בכנסת.

גדעון סער: גם במפקד של מפלגת העבודה.

אהוד יתום: בכל מקום צריך לנקות את האורוות, אבל בואו ננקה את האורוות אחרי שהמשטרה תסיים את חקירתה לגבי הפרשה המבישה בהאג, בואו ננקה את האורוות אחרי שנציב שירות המדינה יבדוק שם, בואו ננקה את האורוות אחרי שמשרד החוץ ביוזמתו - לא שר החוץ, אני גם לא יודע אם המנכ"ל – החליט שהוא בודק כמה וכמה מעשים לא כשרים, שחיתויות.

אהוד יתום: הרי בכל מקום אפשר למצוא תפוח כזה רקוב שמרקיב את האחרים.

אהוד יתום: אני בעד לבדוק ולנקות עד תום, אבל בואו לא נשפוך את התינוק עם המים ונבעיר את כל המשרד הזה.

אהוד יתום: משרד החוץ מתפקד.

אהוד יתום: אני כאזרח מסתכל על זה מהצד.

יורי שטרן: הנקודה ברורה.

אהוד יתום: אדוני היושב ראש, אני אורח בוועדה הזאת ולא חבר הוועדה.

אהוד יתום: תן לי תחושה שאני מבקר רצוי, על מנת שאני אמשיך לבוא.

יורי שטרן: אתה אורח רצוי.

אהוד יתום: הכל מתנהל כאן בסדר ובאווירה כל כך שקטה.

אהוד יתום: אם אתם רוצים להרוג את שירות החוץ במדינת ישראל, תכפישו ותקשרו את עצמכם לצינורות של כאלה שלא מרוצים מהדברים היום, אבל אם מחר הם יקבלו את התשובה "כן", הם יהיו הכי מרוצים בעולם.

אהוד יתום: באיזה ארגון לא קיימים הדברים האלה?

אהוד יתום: אנחנו נולדנו אתמול?

אהוד יתום: תנו למשרד החוץ לעשות את העבודה שלו.

אהוד יתום: יתרה מכך, תנו למשרד החוץ לבדוק את עצמו כל הזמן.

אהוד יתום: אני רוצה לומר לכם שמשרד החוץ ביוזמתו בודק את עצמו כל הזמן.

אהוד יתום: מושחתים תמיד יש פה ושם ובאלף ואחד מקומות.

אהוד יתום: על כן, במקרה הזה אני ניצב לימין משרד החוץ.

קולט אביטל: אגב, בכל המובנים.

אהוד יתום: נכון, בכל המובנים, ואינני מתבייש בעמדותיי.

אהוד יתום: תתאפקו עד שכל הבדיקות האלה תסתיימנה.

אהוד יתום: אל תשרפו את הבית לפני שאתם מחליטים משהו, כי זאת לדעתי תהיה הפגיעה הכי קשה בנו.

קולט אביטל: אנחנו לא יודעים על בדיקה.

אהוד יתום: רון ידבר על כך.

אהוד יתום: רבותיי, אל תקדימו את המאוחר ואל תשרפו את הבית.

אהוד יתום: תנו למשרד החוץ לעשות את העבודה, כי הוא עושה עבודה נפלאה.

אהוד יתום: תחשבו מה הוא עשה בשנים האחרונות עם שני שרי החוץ האחרונים ותגיעו לבד למסקנות.

יורי שטרן: תודה.

יורי שטרן: חבר הכנסת גדעון סער אחרון הדוברים, ואז נעבור למנכ"ל המשרד.

יורי שטרן: יש לי שתי דקות.

גדעון סער: אני לא שמעתי שדוברים אחרים הוגבלו בשתי דקות.

גדעון סער: אדוני היושב ראש, אני ראיתי כאן דוברים שמדברים למעלה מחמש דקות.

יורי שטרן: תוסיף שתי דקות של קריאות ביניים.

גדעון סער: אדוני היושב ראש, אני בפתח הדברים אצדיק את דבריך בנושא ההסברה והקיצוץ הבלתי מוצדק בתקציבי ההסברה.

גדעון סער: אני רוצה לומר שהגענו לאבסורדים בנושא הזה.

גדעון סער: אתה גם מכיר נציגויות שנפתחו אחרי שהן נסגרו, ובהזדמנות אולי הוועדה לענייני ביקורת המדינה תדון בנזק הכלכלי שנגרם מכך.

גדעון סער: אלה דברים שלא ידועים, כי הדברים העיקריים הרי לא מטופלים בכלי התקשורת.

גדעון סער: העלית את נושא קידום אנשים מרמות מנהליות לתפקידים דיפלומטיים.

גדעון סער: לא מתקיים על זה אחוז אחד מהדיון הציבורי כפי שמתקיים על המינויים הפוליטיים, וזה דבר שכפי שאתה הסברת, גורם לנזקים חמורים.

גדעון סער: אני לא חושב שפרשת הקונסול בהאג היא תוצאה של מינוי פוליטי.

גדעון סער: אני גם מסכים עם דבריך לגבי האיכות של מינויים פוליטיים, כשמדובר בראשי נציגויות.

גדעון סער: נתנו כאן דוגמאות מאבא אבן וחיים הרצוג, שלמה בן-עמי, אורה נמיר, זלמן שובל, נתניהו וארנס.

גדעון סער: הרי הם מיעוט בקרב ראשי הנציגויות, אבל למה כשמדברים על שגרירים מצטיינים אנחנו תמיד מזכירים את השמות האלה?

גדעון סער: פשוט כי הם השגרירים הכי טובים.

גדעון סער: זה לא בא לפגוע בסגל המקצועי הטוב של משרד החוץ.

גדעון סער: אדם פוליטי רגיל לעמוד בפני קהל, לדבר ולשכנע, והמאבק העיקרי של שירות החוץ זה דעת הקהל בעולם, ולכן כל העליהום הזה על מינויים שהם לא מתוך הסגל הקבוע של משרד החוץ, לא רק שהוא בלתי נכון, אלא הוא גם חוטא למאבק של ישראל על צדקתה בין העמים.

גדעון סער: יש הרבה תופעות חמורות שלא מטופלות, ואני אתן דוגמה: בני זוג של ראשי נציגויות שעובדים בנציגות.

גדעון סער: פעם זה היה חריג, ולאט לאט זה מתפשט, אבל אין פה שום דבר שקשור לדרג הפוליטי, אז גם לא תקראו על זה בעיתון.

גדעון סער: אני רואה שחברת הכנסת אביטל יצאה, אבל לא כל שגריר ששומעים עליו דיווח ברדיו כבר מורשע.

גדעון סער: אפילו דיווח ברדיו זה לא גזר הדין, זה בסך הכל דיווח שטעון בדיקה.

גדעון סער: אפשר לבדוק את זה, ואני בטוח שהמערכות בודקות את זה, אבל אי אפשר לפגוע באנשים שממלאים תפקידים על בסיס דיווחים ברדיו, כי אחרת נחטא גם לשירות החוץ.

גדעון סער: אני רוצה לשבח את משרד החוץ, שהוא מורכב מאנשים טובים שעושים עבודה טובה.

גדעון סער: שמעתי את חברת הכנסת המציעה ממפלגת העבודה.

גדעון סער: בוא נאמר את הדברים כפי שהם, היא ציינה רק שמות של ראשי נציגויות מהליכוד, שהם לדעתי ראשי נציגויות לא טובים.

גדעון סער: הרי בסופו של דבר בקדנציה הקודמת היה שר אחר והיו מינויים של ראשי נציגויות מהעבודה, וגם עליהם קראנו ביקורת לפעמים בכלי התקשורת.

גדעון סער: לכן זה בסך הכל דבר שמונע ממוטיבציה לפגוע בשר החוץ, לפגוע בליכוד.

גדעון סער: זה חלק מאווירה מסוימת שקיימת.

גדעון סער: למדינת ישראל יש שר חוץ טוב ויש משרד חוץ מקצועי.

גדעון סער: נכון שבמאבקים פוליטיים יש להט מאוד גדול להכפיש את הצד השני, אבל בסופו של דבר זאת טעות.

גדעון סער: אגב, יש גם מינויים פוליטיים לא מוצלחים.

גדעון סער: לא מביאים לצדם את אותם מינויים פוליטיים שהוסיפו כבוד למדינת ישראל, ובכך אנחנו חוטאים גם לאמת, אבל גם ליכולת שלנו להעשיר את ראשי הנציגויות של ישראל בכוחות הטובים ביותר שיכולים להיות לנו בהסברה על דעת הקהל העולמית.

יורי שטרן: חבר הכנסת גדעון סער, אני לא מסכים אתך לגבי הכוונות של חברת הכנסת קולט אביטל שלא נמצאת פה.

יורי שטרן: כל אחד מאתנו הוא איש פוליטי.

גדעון סער: היא ציינה רק מינויים מסוימים.

יורי שטרן: היא ציינה את המינויים של התקופה האחרונה.

גדעון סער: למה היא לא ציינה את המינויים של שר החוץ פרס?

יורי שטרן: היא ציינה את המינויים של התקופה האחרונה.

יורי שטרן: מכיוון שאני לא עובד איתה שנה ראשונה ואני מכיר את המקצוענות שלה בקטע הזה, אני יודע באיזו מידה היא באמת כואבת את מה שקורה בשירות הזה, וכשהיא רואה תקלות, היא רואה תקלות ללא נטייה פוליטית.

גדעון סער: אין נטייה פוליטית בדבריה?

יורי שטרן: יש לא מעט דברים שחברי כנסת עושים שאין בהם כוונות פוליטיות.

גדעון סער: אז גם דבריי היו בלי נטייה פוליטית.

יורי שטרן: אני לא רוצה כעת להתמקד במינויים הפוליטיים הקלאסיים, מינויים לתפקידים של שגריר שבדרך כלל מסומנים מראש, אלא במינויים מנהליים, שלפי המידע שהגיע לידינו, לידי חברי הכנסת המציעים ולי, בשנים האחרונות השתבש מאוד קנה המידה לגביהם.

יורי שטרן: נעשים דברים שלא צריכים להיעשות במערכת תקינה.

יורי שטרן: התחלפו שרים, התחלפו מנכ"לים, הדברים האלה מתרחשים, ואולי הגיעו להיקפים כאלה, שזה כבר פרץ לתקשורת.

יורי שטרן: חבר הכנסת אהוד יתום, אני לא חושב שאנחנו עושים שירות טוב למשרד החוץ שלנו.

יורי שטרן: התכנסו פה אנשים שמשתתפים השתתפות מאוד פעילה על חשבון המשימות הפוליטיות - - -

אהוד יתום: שמת לב שעשיתי הבחנה בין הדברים שאתה ושני חברי הכנסת הראשונים אמרתם, כאשר העליתם סוגיות מהותיות בדיון מאוד ערכי, לבין הירידה לרכילויות ולאווירה של טרור?

אילן שלגי: אתה לא שמעת?

אילן שלגי: זאת פעם שנייה שאתה מציין את זה.

אילן שלגי: אני אמרתי שאני לא מביא רכילויות.

אילן שלגי: אל תוציא דברים מהקשרם.

אילן שלגי: תתבייש לך.

אילן שלגי: אתה התכוננת לשמוע ממני התקפה על שר החוץ, מה זה?

אילן שלגי: פעם ראשונה הבלגתי, אבל מספיק.

אהוד יתום: לא מי שצועק הוא הצודק.

אילן שלגי: אני לא הזכרתי את שר החוץ ולא אמרתי דברים שאמרתי בפעם הקודמת, אלא התאפקתי.

אילן שלגי: תתבייש לך.

אהוד יתום: חבר הכנסת שלגי איבד לחלוטין את קור הרוח שלו ואת השליטה העצמית.

יורי שטרן: חבר הכנסת יתום, אני מבקש ממך לצאת.

יורי שטרן: לא ייתכן דבר כזה, זה לא ויכוח אישי פה.

אהוד יתום: אחרי שהוא אומר לי "תתבייש לך", אתה מבקש ממני לצאת?

אהוד יתום: אני לא יוצא.

אהוד יתום: אני לא יוצא, תביא סדרנים.

אהוד יתום: אתה מבקש ממני לצאת כשהוא אומר לי "תתבייש לך"?

אהוד יתום: שיתנצל קודם ואז אני אצא.

אהוד יתום: אל תגיד לי להתבייש.

יורי שטרן: זה פשוט לא פייר.

יורי שטרן: כל אחד מכם דיבר ארוכות ואמר את מה שהוא רצה לומר.

יורי שטרן: כבוד המנכ"ל, אנחנו מבקשים לדעת מה התייחסותך והתייחסות המערכת לכל אותם הדיווחים ואותן התקלות שהצביעו עליהם גם בדיון הזה.

יורי שטרן: האם אתם עוסקים עכשיו בביקורת פנימית?

יורי שטרן: האם אתם עוסקים באיזושהי עבודה של מיון מחדש של הנהלים?

יורי שטרן: איך אתם מסיימים את הפרשיות שכבר התגלו, כמובן בהתאם לתוצאות החקירה?

יורי שטרן: אבל לחלק מהדברים יש סימוכין מאוד מאוד ברורים.

רן כהן: בכלל, האם במשרד מכירים בכל מה שדיברנו עליו?

יורי שטרן: מה אתם עושים, ומה אתה עושה כמנכ"ל, כדי למנוע דברים כאלה, כולל הסקת מסקנות מדוח מבקר המדינה?

יורי שטרן: גם כשדוח מבקר המדינה מתייחס למשרד זה או אחר, ואני לא תמיד מבין למה הוא בחר דווקא במשרדים אלה או אחרים כאשר מדובר בתופעות כלליות מאוד, אבל כשהוא מתייחס למשרד מסוים ומסיק מסקנות לגבי אי התערבות של השר, למשל במינויים פוליטיים, המסקנה הזאת חלה על כל המשרדים, ולכן כל משרד מחויב לעשות את השינויים הנדרשים.

יורי שטרן: שוב אני רוצה להודות לך על כך שהגעת.

רון פרושאור: אדוני היושב ראש, חברי הכנסת, אני רוצה להתחיל בסיפא של דבריך.

רון פרושאור: נושא הדיון הוא חוות דעת של מבקר המדינה על אי-סדרים במשרד החוץ.

רון פרושאור: אני קראתי את דוח מבקר המדינה.

רון פרושאור: נמצאים כאן נציגים ממשרד מבקר המדינה.

רון פרושאור: לא היו אי-סדרים במשרד החוץ, על-פי דוח המבקר האחרון, וכך גם היה בשנים האחרונות, מלבד בסוגייה אחת של בית החולים במאוריטניה, שלגביה אנחנו התחלנו את הבדיקה ואנחנו מתקנים את הדברים לאורך הדרך.

יורי שטרן: מבקר המדינה לא מבקר מדי שנה את כל המשרדים.

רן כהן: אדוני היושב ראש, אולי באמת כדאי לומר למנכ"ל שהסטטוס של הדיון הזה הוא בקשה לחוות הדעת, כלומר חברי הוועדה מעלים סוגייה ומבקשים מהמבקר לשקול הכנת דוח מיוחד.

קולט אביטל: אבל הדיון הזה הוא גם לאור אקטואליה.

רון פרושאור: התמונה שמתקבלת כאן, אני חושב שהיא לא הוגנת, נוגעת לפעילות אנשים ברחבי תבל עם מוצבי פיקוד קדמיים שפרוסים ברחבי 96 מדינות בעולם.

רון פרושאור: מדובר באנשים שעושים עבודה יוצאת דופן מבוקר עד ערב.

רון פרושאור: נוצר פה מצב שנאמרות מילים בסגנון של ניקוי אורוות, שלא מתאימות.

רון פרושאור: את רוב הדברים שעולים כרגע לדיון - ואני אומר "רוב", כי יש דברים שאנחנו עדיין מטפלים בהם - משרד החוץ יזם וחשף.

רון פרושאור: מבחינה עובדתית, לגבי הסוגייה של האג, היתה פעילות של מבקר הפנים של המשרד שעלה על הדברים והעביר את הדברים למשטרה.

רון פרושאור: לא רק שמשרד החוץ שיתף עם המשטרה, אלא סייע למשטרה בסוגייה הזאת.

רון פרושאור: העסק כרגע נמצא איפה שהוא נמצא.

רון פרושאור: כמובן שצריך לומר שעדיין מדובר בחשדות, אבל זה היה ביוזמה ובפעילות של המשרד.

רן כהן: אז למה זה לא נעשה אחרי הדרכון החמישי ולא ה-150?

רון פרושאור: חבר הכנסת כהן, בעניין הזה אנחנו בעצמנו מופתעים מההיקף.

רון פרושאור: נכנסנו לעניינים בצורה מאוד רצינית.

רון פרושאור: יש דברים שאנחנו כבר עושים כיום, כולל יחידת ביקורת חדשה שתוקם בחטיבה הקונסולרית במשרד.

רון פרושאור: כדי לצמצם את השוליים הקיימים, דברים כבר נעשים בשטח, כגון בארבע מדינות: תאילנד, יפן, הודו ואוסטרליה, שבהן אנחנו כבר לא מנפיקים דרכונים, אלא רק תעודות מעבר.

רון פרושאור: זה לא מקל על האזרחים, אבל אנחנו מצמצמים כך את התופעה.

יורי שטרן: אני חושב שהכיוון צריך להיות הפוך, כי זה באמת שירות לאזרח.

יורי שטרן: זה מקובל בכל המדינות, שהקונסוליות מנפיקות דרכונים.

יורי שטרן: זה ביטוי לאימפוטנטיות מסוימת בקטע של האכיפה מצדכם, ולכן הכיוון חייב להיות הפוך.

מל פולישוק-בלוך: מענישים את האזרחים במקום את הפושע.

יורי שטרן: אין לדעתי שום בעיה היום, בתקופת המחשוב, במיוחד כאשר הדרכון שלנו יהיה דרכון חכם.

רון פרושאור: עובדים על העניין הזה במשרד הפנים.

יורי שטרן: קראתי מאמר על כך שאתם מפסיקים לתת דרכונים.

נסים בן שטרית: זאת החלטה של משרד הפנים, לא שלנו.

יורי שטרן: אז אני חושב ששני המשרדים צריכים להחליט שזאת פגיעה.

רן כהן: אבל היושב ראש צודק, מפקחים על הפקידים או מענישים את האזרחים?

יורי שטרן: אני לא הייתי רואה את זה כהסקת מסקנות מהמצבים האלה.

נסים בן שטרית: זה לא בגלל זיוף דרכונים בשגרירות, אלא בגלל שהאזרחים הישראלים באזורים האלה מוכרים את הדרכונים שלהם.

נסים בן שטרית: לצורך העניין ולצורך ההמחשה, 2,500 דרכונים בשנה האחרונה נמכרו או אבדו כביכול ברחבי האזור הזה, ולכן משרד הפנים החליט את שהחליט.

אילן שלגי: מי מדבר?

נסים בן שטרית: זה אני שלא ראוי.

נסים בן שטרית: ..

נסים בן שטרית: לכן משרד הפנים החליט את שהחליט בנסיבות ביטחוניות.

יורי שטרן: אבל אתם גם לא מנפיקים דרכונים - - -

נסים בן שטרית: אנחנו מנפיקים דרכונים.

נסים בן שטרית: יש כאן אי הבנה.

נסים בן שטרית: אנחנו נותנים לאזרח שאיבד דרכון הודעה שהדרכון שלו הושחת, אבל אנחנו נותנים לו דרכון חד פעמי.

יורי שטרן: מה לגבי אדם שתוקף דרכונו פג?

נסים בן שטרית: בוודאי, הוא יקבל.

קולט אביטל: זה לא הדיון.

אלי שקד: אם יורשה לי, אנחנו מדברים פה על איזשהו אירוע, אבל למה אף אחד לא מדבר על עצם המינוי של אדם לקונסול במקום חשוב, בניגוד לדעתו של השגריר שהתריע נגד המינוי הזה?

יורי שטרן: כל השאלות נשאלו.

אלי שקד: המינוי לא היה מתקיים, ואז גם כל הפרשייה הזאת לא היתה מתרחשת.

אלי שקד: אחריות שילוחית של ועדת המינויים, יש דבר כזה במשרד החוץ?

יורי שטרן: כל האנשים פה הם שותפים פעילים במשרד החוץ לעשייה הדיפלומטית של מדינת ישראל.

יורי שטרן: לכן כואב לנו.

יורי שטרן: אנחנו אינטרסנטים לטובת משרד החוץ.

יורי שטרן: אין פה צורך לשבח את משרד החוץ, כי כולנו משבחים.

יורי שטרן: הצורך הוא להתייחס לביקורת.

רון פרושאור: במשרד יש מפקח כללי על שירות החוץ, יש מבקר פנים ויש קציני מנהלה אזוריים, כולל המפקח הכללי שעורך ביקורות תקופתיות בשגרירויות.

קולט אביטל: אז למה הוא לא האיש שנשלח לוושינגטון?

רון פרושאור: דרך אגב, המפקח הכללי היה אמור לצאת לוושינגטון ולהיות שם בימים אלה.

רון פרושאור: עקב החקירה עצמה, זה יידחה, אבל הוא היה מתוכנן בתוכנית עבודה רגילה לצאת לוושינגטון.

רון פרושאור: לגבי דברים ספציפיים, כמו מה שהעליתם לגבי הונגריה, נערכה ביקורת של המשרד עצמו עם קצין מנהלה אזורי שהגיע למקום ושאל סדרה של שאלות במקום.

רון פרושאור: לטובת הגילוי הנאות, אומר שאחרי שהבדיקה הזאת נעשתה, יצא כמובן דוח, שהיה מאוד מפורט.

רון פרושאור: מתברר שלאותו שגריר, עם הקבלות הרלוונטיות לגבי הסוגייה שעלתה שהיא סוגיית התרומות, היתה תשובה לכל הסוגייה הזאת, כולל קצין המנהלה, שהיה חלק אינטגרלי מהתהליך.

רון פרושאור: שאר הדברים הם במסגרת של שמועות, אבל לגבי הסוגייה הזאת, העסק נבדק.

רון פרושאור: קודם כל, היתה יוזמה שלנו, הפרסום, אחרי זה הדבר נבדק, ולגבי הונגריה, מעבר לנושא של הרכילויות, אפילו ראוי לקבל התנצלות בסוגייה הזאת, אבל זאת ביקורת שלנו.

רון פרושאור: כנ"ל לגבי הסוגייה שלא העליתם, אבל אני רוצה להתייחס אליה, וזאת הסוגייה במיאמי.

רון פרושאור: פתאום צריכת האלכוהול בקונסוליה שלנו במיאמי עלתה פלאים.

רון פרושאור: נשלח לשם גם מבקר הפנים וגם קצין המנהלה האזורי.

רון פרושאור: הם בדקו את הסוגייה הזאת, והאיש עצמו ננזף.

רון פרושאור: אני רוצה לתאר לך ולחברי הכנסת תהליך שלא התחיל מאתמול.

רון פרושאור: אני רוצה להדגיש שיש כאן אפס סובלנות.

אילן שלגי: מה זה ננזף?

אילן שלגי: באיזה הליך?

רון פרושאור: לארגז הכלים שנותנים למנהל הכללי בשירות הציבורי יש מדרג מסוים.

רון פרושאור: המדרג הזה כולל נזיפות, נזיפות חמורות, עיכוב בקידום, אבל פרק זמן של נזיפה יכול להיות למשל אי-קידום למשך חמש שנים, ואז אי אפשר ליישם את זה מעבר לחמש שנים.

רון פרושאור: המדרג הזה לא בהכרח מאפשר את כל כלי הניהול הרלוונטיים, אבל אני רוצה להדגיש שיש כאן אפס סובלנות.

רון פרושאור: אני לא אומר את זה רק לגבי הקדנציה שלי, אבל אני רוצה להתייחס לדברים שאני יודע שאני עושה במשרד.

רון פרושאור: יש לנו אפס סובלנות בנושא של טוהר מידות.

רון פרושאור: בזמן שאנחנו מדברים כאן, אנחנו עורכים עוד בדיקות.

רון פרושאור: אני אומר כאן, בלי להיכנס לשמות, שכאשר שגריר נקרא חזרה ארצה לבירור על סוגייה של הרמת קול ודין ודברים עם עובד שכפוף לו, שהיתה נראית לנו קצת חריגה מהנורמה, בעניין הזה הקו יימשך כפי שהיה.

רון פרושאור: חשוב לי להדגיש את זה, כי אני לא מרגיש, חבר הכנסת שלגי, שיש פה אווירה של טרור במשרד, אלא להיפך.

אילן שלגי: אתה בוודאי לא מרגיש, אתה המנכ"ל.

אילן שלגי: אתה לא מרגיש?

רון פרושאור: יצא לי לדבר עם כל העובדים מכל אגף.

רון פרושאור: עלו דברים מאוד אמיתיים על השולחן.

רון פרושאור: אנחנו מטפלים בדברים.

רון פרושאור: עוד לפני כל הטרראם התקשורתי הקמנו מספר ועדות, שבאמת דנות בסוגיית הקריטריונים, קריטריונים גם בנושא של קידום וגם בנושא של מעברים מן החטיבה המנהלית לחטיבה המדינית.

רון פרושאור: בכל מסגרת צריכה להיות אפשרות לאנשים טובים, שבהכשרה מתאימה יוכלו להמשיך הלאה.

רון פרושאור: יש דברים שבעבר לא התנהלו בצורה נאותה.

רון פרושאור: אנחנו ארגון לומד.

יורי שטרן: תרשה לי רק לברך את מבקר המדינה שהגיע.

רון פרושאור: עם עבודה משותפת של כל הגורמים במשרד נצליח לתקן כמה דברים שראויים לתיקון, אבל עדיין, כמו שאמר חבר הכנסת יתום, לא צריך לשפוך את התינוק עם המים.

קולט אביטל: מה לגבי המינוי של ה-concal במיאמי?

קולט אביטל: אנחנו יודעים שהוא הוזהר ובאיזה נסיבות, ויש דוח על זה.

רון פרושאור: לגבי המינוי של ה-concal במיאמי שהוא במסגרת מכסת המינויים הפוליטיים, זה לא מגיע ולא מובא לוועדת מינויים של המשרד.

רון פרושאור: זה גורם של ועדת מינויים חיצונית, שאת מכירה היטב.

רון פרושאור: האיש מונה, ואני חושב שצריך לפנות למסגרת הזאת.

רון פרושאור: אני לא נכנס בכלל לסוגייה של מינויים פוליטיים, ואני חושב שבצדק.

רון פרושאור: כל המינויים של שר החוץ במטה שלו, אם במינוי שלי כראש מטה בעבר, ואם במינוי של ראש המטה הנוכחי או במינוי של היועץ המדיני, אלה מינויים של אנשי משרד, אלה לא אנשים חיצוניים למשרד.

רון פרושאור: זה מינוי של השר מתוך עובדי המשרד ומתוך השירות המקצועי של המשרד.

רון פרושאור: אנחנו כאנשי משרד היינו רק מברכים על זה.

רון פרושאור: בעבר גם המינויים האלה לאורך כל התקופה, לדוגמה אבי גיל ורם אבירם, תמיד נעשו כמינוי של השר, וזה גם הגיוני, אבל חשוב להדגיש שאלה אנשי משרד מקצועיים, ולא מישהו שהגיע מבחוץ.

יורי שטרן: תתייחס בבקשה לעניין המקפצות.

רון פרושאור: לגבי הקפצה של אנשים לראשי נציגויות - - -

יורי שטרן: לא סתם הקפצה, אלא מתפקידים טכניים מנהליים לתפקידים דיפלומטיים ללא הכשרה, ללא מיון וללא מבחן, במן מסלול עוקף.

רון פרושאור: אני גם כן חושב שהאמירה הזאת סוחפת.

רון פרושאור: מדובר במספר מקרים.

רון פרושאור: מרגע כניסתי לתפקיד, ואני חושב שיעידו על זה האנשים שנמצאים כאן, אנחנו קובעים קריטריונים למעבר וקבלת קביעות לאנשים, כולל קריטריונים של שפה ודברים נוספים.

רון פרושאור: אם היו דברים בעבר, אנחנו ננסה לתקן אותם.

רון פרושאור: אין ספק שצריכה להיות הכשרה מתאימה.

אילן שלגי: אתה לא התייחסת לתפקיד משנה למנכ"ל, והאם היתה ועדת מכרזים.

רון פרושאור: לא, אני אדגיש את מה שהיה בעבר.

רון פרושאור: לגבי דברים שאולי צריכים להיות שונים בעתיד, זה סיפור אחר.

רון פרושאור: חברת הכנסת קולט אביטל נמצאת כאן.

רון פרושאור: זכיתי להיות צוער אצלה, כשהיא היתה מנהלת הדרכה במשרד.

רון פרושאור: חבר הכנסת שלגי, המשנה למנכ"ל תמיד התמנה כמינוי אישי.

רון פרושאור: בעבר זה היה בכיר הסמנכ"לים, אבל זה אף פעם לא היה במכרז חיצוני.

רון פרושאור: תפקיד המשנה למנכ"ל תמיד היה תואר שנוסף לתפקיד של ראש אגף, זאת אומרת שלראש אגף צפון אמריקה נוסף התואר משנה למנכ"ל.

אילן שלגי: כולם שגרירים לשעבר?

קולט אביטל: בוא נגיד שלפחות ראשי נציגויות.

אלי שקד: כן.

אילן שלגי: כולם ראשי נציגויות לשעבר.

רון פרושאור: חבר הכנסת שלגי, השגרירה בהונגריה, שגרירה מעולה, סיימה ארבע שנות כהונה.

רון פרושאור: יש כמובן אופציה להאריך לשנה חמישית, אבל כהונתה לא קוצרה בדקה.

אילן שלגי: אני לא אמרתי שהיא קוצרה, אמרתי שלפעמים מאריכים, ושבמקרה המאוד עצוב הזה סירבתם להאריך, למרות שמדובר בבעיה קשה מאוד.

יורי שטרן: חבר הכנסת שלגי, תסכים אתי שאם היו מאריכים לה את הכהונה בגלל בעיה כל כך אישית, אין לי ספק שבמינוי זה או אחר, תלוי באיש או בשייכות שלו, היו תוקפים את העובדה שבגלל הבעיה עם בתה, האריכו את תקופת כהונתה של השגרירה, כאשר התכונות הנדרשות לתפקיד השגריר לאו דווקא מתייחסות למצב המשפחתי.

קולט אביטל: לא במקרה הזה.

יורי שטרן: זה לא הדבר, שלדעתי לפחות, יש לנו זכות לבקר בצורה כזאת.

רון פרושאור: חבר הכנסת כהן, ועדת המינויים מתכנסת השבוע ביום ה' כדי לסיים לדון בדברים.

רון פרושאור: נכון שהשנה זה יותר מאוחר מבעבר מבחינת המינויים.

רון פרושאור: לי יש עדיין ספק, ואני גם אמרתי את זה לעובדים בכמה הזדמנויות, מתי צריכים לקיים את ועדות המינויים לקראת הקיץ.

רון פרושאור: אני דווקא מאלה שחושבים שצריך לעשות את זה בסביבות פברואר מרץ ולא לפני כן, מכיוון שברגע שמישהו ממונה לפני כן, הוא לרוב כבר בראשו ובגופו נמצא במקום אחר.

רון פרושאור: עקב מחסור אדיר בכוח אדם, שהות ממוצעת היא שנתיים.

רון פרושאור: מדובר באדם שנוחת מחוץ לארץ, מתחיל לעבוד באוקטובר וממונה בנובמבר.

רון פרושאור: מכאן אני רוצה לעבור לסוגייה של אנשים איכותיים וכוח אדם.

רון פרושאור: השיטה היום היא כזאת, שאנחנו לא מקבלים את האופציה להכניס אנשים כצוערים, אם אלה צוערי מנהל ואם אלה צוערים מדיניים, עקב קיצוצים.

רון פרושאור: דבר זה משאיר היום את המשרד כמעט עם שלד של אנשים.

רון פרושאור: אתם צריכים לראות אגפים, כמו אגף צפון אמריקה, אגף אירופה, אגף אסיה, שממש תלויים על בלימה בגלל שלמשרד אין מספיק כוח אדם.

רון פרושאור: אני יודע שלרוב לכל מנכ"ל יש נטייה לדבר על כוח אדם ועל תקציבים.

רון פרושאור: במקרה הזה, הדרך להגיע לתיקון, שהוא תיקון משמעותי, זה דרך הכנסה של אנשים דרך מערך הסינון, שהוא מערך סינון יוצא דופן במשרד, שאני מתגאה בו.

רון פרושאור: אני חושב שכל מדינת ישראל צריכה להתגאות באנשים שעוברים אותו.

קולט אביטל: כמה יושבים - - -

יורי שטרן: אני לא חושב שיש לנו טעם להתכנס שוב בסוגייה הזאת, כל עוד התוצאות של החקירות השונות לא הגיעו, כי אנחנו פחות או יותר נחזור על אותם הדברים.

יורי שטרן: יחד עם זאת, חברי כנסת ללא הבדלי מפלגות, מגיעים לדיונים האלה מתוך דאגה אמיתית לשירות החוץ של מדינת ישראל.

יורי שטרן: האנשים שיושבים פה הוכיחו את עצמם בשליחויות השונות כאנשים בעלי גישה ממלכתית מאוד.

יורי שטרן: הם לא הציגו את חילוקי הדעות ולא את העמדות הסותרות בשליחויות השונות, כי הם מרגישים אחריות על האופן בו מדינת ישראל מציגה את עצמה בחוץ לארץ.

יורי שטרן: לכן מאוד חשובה לנו התקינות במינויים, התקינות בתפקוד המשרד והתיקון המהיר של העיוותים.

יורי שטרן: הדברים שהוצגו פה מדאיגים.

יורי שטרן: אני מניח שכולנו נדרוש לקראת תקציב 2006 הגדלת תקציב משרד החוץ ותקציבי ההסברה, וזה גם יקל עליכם באיתור האנשים המתאימים לכל מיני תפקידים, כי יכול להיות שחלק מהמקפצות האלה הן גם תוצאה של מחסור.

יורי שטרן: אבל מערכת הסינון, מערכת המיון ומערכת ההכשרה חייבת לעבוד בכל מקרה.

יורי שטרן: אין לנו כל התנגדות לכך שאדם יעשה מעבר מתפקיד זוטר, מתפקיד טכני לתפקיד הכי מקצועי, אם זה נעשה בדרכים המקובלות.

יורי שטרן: כשזה לא נעשה בדרכים המקובלות, זה מביא לתוצאות מבישות, שבסך הכל עם כל הרצון שלנו לשווק את משרד החוץ, אנחנו קצת מתקשים לעשות את זה.

קולט אביטל: אדוני היושב ראש, יש פה עוד חברי כנסת, אולי בכל זאת הם רוצים לקיים עוד דיון?

קולט אביטל: אם אתה מקבל החלטה, אתה מקבל החלטה בשם כולם.

רן כהן: אם מבקר המדינה יחליט לערוך דוח, אין טעם.

יורי שטרן: כיושב ראש הוועדה, אני כעת לא רואה שאנחנו נוכל להוסיף עוד משהו מהותי.

יורי שטרן: אנחנו נתייעץ בעניין בהמשך.

יורי שטרן: כעת אני לא קובע דיון המשך, כי אני לא רואה שנוכל להוסיף משהו, אבל אני רואה צורך אמיתי בתיקון הדברים שהתייצבו במשרד כמן נוהל שלא לפי נוהל.

אילן שלגי: עם כל הכבוד, מדוע המשרד בודק את עצמו ואין בדיקה חיצונית?

אילן שלגי: הרי אתה הזמנת את אנשי משרד מבקר המדינה וגם המבקר הצטרף.

יורי שטרן: הפנייה והבקשה הזאת הן עצם הדיון שלנו.

יורי שטרן: אנחנו מעלים את הדברים האלה.

יורי שטרן: חלקו הגדול של החומר קיים בעיתונות.

יורי שטרן: אני מניח שהדברים יהיו ברורים יותר לכאן או לכאן לגבי המקרים הספציפיים.

יורי שטרן: אנחנו רוצים שמשרד החוץ יעמוד בביקורת של מבקר המדינה בקטעים שהוצגו פה, לאו דווקא במינויים הפוליטיים, אלא באופן בו עבדה מערכת המינויים המנהליים שהיתה אמורה להיות מאוד ברורה.

מל פולישוק-בלוך: אז למה להוציא את המינויים הפוליטיים מזה?

יורי שטרן: כי לעניין המינויים אין שום התייחסות.

קולט אביטל: המינויים הפוליטיים בתוך המשרד.

יורי שטרן: זאת הבקשה שלנו ממבקר המדינה.

יורי שטרן: לאור זה, אני מניח שגם במשרד תעשו מאמץ נוסף לבדוק את עצמכם ולשנות את הדברים.

יורי שטרן: בכל מקרה, אני מבקש לדעת מה אתם עושים בעקבות המלצות של מבקר המדינה, שניתנו כביקורת במשרדים האחרים.

קולט אביטל: הוא טוען שלא היתה.

יורי שטרן: לא חשוב אם זה במשרד החקלאות או במשרד אחר.

יורי שטרן: אם יש התייחסות למינויים פוליטיים ולהתערבות של שרים בוועדות המינויים, זה אמור לחול על כל משרד.

מל פולישוק-בלוך: לכן אתה צריך לבקש את הביקורת גם בהקשר של מינויים פוליטיים והתנהלותם, כי שם שורש הרע.

יורי שטרן: אבקש לקבל מכם מכתב, שמסביר איך אתם מיישמים את הלקחים של דוח מבקר המדינה, גם אלה הנוגעים למינויים שנבדקו ספציפית על בסיס משרדים אחרים אבל במשמעות כלל משרדית.

יורי שטרן: זה כולל בקשה, של כולנו אני מניח - כפי שהומלץ על ידי מבקר המדינה - לגבי משרדים אחרים, שהשר לא יהיה חלק מוועדת מינויים כלשהי ולא יתערב.

קולט אביטל: הוא תמיד היה בוועדת מינויים עליונה.

יורי שטרן: לא, בוועדה של התפקידים הזוטרים.

מל פולישוק-בלוך: אני מקווה גם שאמרתם מילה טובה.

יעקב לבנה: אפשר לומר משהו?

יורי שטרן: אנחנו כבר גלשנו בזמן לדיון הבא.

יורי שטרן: אני מתנצל, ומודה לכם על כך שיצרתם פה אווירה של דיון מוסמך.

יורי שטרן: תודה רבה, אני נועל את הישיבה.